Illum il-Kummissjoni ppubblikat proposta għal Rakkomandazzjoni tal-Kunsill dwar l-apprendiment għas-sostenibbiltà ambjentali. L-għan tal-proposta huwa li tappoġġa lill-Istati Membri, lill-iskejjel, lill-istituzzjonijiet tal-edukazzjoni terzjarja, lill-organizzazzjonijiet mhux governattivi u lill-fornituri tal-edukazzjoni kollha biex jagħtu lill-istudenti fehim u ħiliet dwar is-sostenibbiltà, it-tibdil fil-klima u l-ambjent. Qafas ta' kompetenza Ewropew dwar is-sostenibbiltà ġdid ippubblikat miċ-Ċentru Konġunt tar-Riċerka, disponibbli wkoll illum, jiddeskrivi l-kompetenzi meħtieġa għat-tranżizzjoni ekoloġika, inkluż il-ħsieb kritiku, it-teħid ta' inizjattivi, ir-rispett għan-natura u l-fehim tal-impatt li l-azzjonijiet u d-deċiżjonijiet ta' kuljum għandhom fuq l-ambjent u l-klima globali. Fi kliem il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas: "Il-parteċipazzjoni taż-żgħażagħ qiegħda tibdel mill-qiegħ il-mod kif inħarsu lejn il-klima u l-ambjent. Permezz tal-programmi tagħna għaż-żgħażagħ, il-Korp Ewropew ta' Solidarjetà u DiscoverEU, nippromwovu l-isforzi favur is-sostenibbiltà li jinvolvu liż-żgħażagħ tagħna. Dan huwa pass 'il quddiem fil-ħidma lejn integrazzjoni aħjar tas-sostenibbiltà fl-edukazzjoni.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Qed issir ħidma tremenda fl-Ewropa kollha biex tgħin lit-tfal, liż-żgħażagħ, u lill-adulti jitgħallmu dwar it-tibdil fil-klima, it-telf tal-bijodiversità u s-sostenibbiltà u biex jinvolvu ruħhom fihom. L-għan tagħna huwa li nibnu fuq dawn l-isforzi u naħdmu mill-qrib mal-Istati Membri biex inpoġġu s-sostenibbiltà fil-qalba tas-sistemi tal-edukazzjoni u t-taħriġ. L-istudenti kollha, minn età bikrija jeħtieġu opportunitajiet biex jifhmu u jieħdu azzjoni favur is-sostenibbiltà ambjentali, biex jipproteġu l-pjaneta tagħna u l-futur tagħna.” Il-proposta tal-Kummissjoni tistieden lill-Istati Membri biex: Fi stħarriġ tal-Ewrobarometru għal mistoqsija dwar x'għandhom ikunu l-prijoritajiet ewlenin għall-UE fis-snin li ġejjin, l-ewwel tweġiba taż-żgħażagħ kienet il-ħarsien tal-ambjent u l-ġlida kontra t-tibdil fil-klima (67 %), segwit minn titjib fl-edukazzjoni u t-taħriġ (56 %). Dan huwa xhieda ta' kemm huwa importanti li naġixxu. Il-programm Erasmus+ 2021–2027 jiffoka b'mod qawwi fuq it-tranżizzjoni ekoloġika fl-edukazzjoni u t-taħriġ. Għall-programm ta' ħidma annwali tal-2022, se tingħata prijorità lill-proġetti mill-fornituri tal-edukazzjoni li jiżviluppaw kompetenzi u ħiliet ekoloġiċi, kurrikuli orjentati lejn il-futur, u approċċi ppjanati għas-sostenibbiltà. Sejħa speċifika għal proġetti fuq skala kbira se tipprovdi finanzjament għall-identifikazzjoni, l-iżvilupp u l-ittestjar ta' approċċi innovattivi għall-edukazzjoni u għas-sostenibbiltà ambjentali. Il-Kummissjoni se tipprovdi wkoll opportunitajiet ta' taħriġ u komunitajiet ta' prattika għall-edukaturi permezz ta' School Education Gateway u eTwinning. Il-Portal taż-Żona Ewropea tal-Edukazzjoni l-ġdid tal-Kummissjoni jippermetti aċċess faċli għall-informazzjoni dwar l-edukazzjoni u t-taħriġ fl-UE, inkluża informazzjoni speċifika dwar l-edukazzjoni ekoloġika. Il-proposta tal-Kummissjoni se tiġi diskussa mill-Istati Membri, u mbagħad tiġi adottata mill-Ministri tal-Edukazzjoni tal-UE. Il-Kummissjoni se tappoġġa l-implimentazzjoni tar-Rakkomandazzjoni permezz tat-tagħlim u l-iskambji bejn l-Istati Membri, il-partijiet ikkonċernati, u l-pajjiżi sħab. Biex tħejji l-proposta, il-Kummissjoni wettqet konsultazzjoni estensiva dwar is-sitwazzjoni attwali fir-rigward tal-opportunitajiet tat-tagħlim għas-sostenibbiltà ambjentali fl-UE. Waslu aktar minn 1,300 tweġiba kif ukoll 95 dokument ta' pożizzjoni fi stħarriġ pubbliku, li sar minn Ġunju sa Settembru 2021. Inġabru wkoll kontributi matul sensiela ta' sessjonijiet ta' ħidma ta' konsultazzjoni online ma' dawk li jfasslu l-politika, mal-għalliema, mal-organizzazzjonijiet taż-żgħażagħ, mas-sħab soċjali, mar-riċerkaturi, u ma' korpi u organizzazzjonijiet interessati oħra. Il-konsultazzjonijiet enfasizzaw ir-rwol kruċjali tal-edukazzjoni u t-taħriġ biex jgħinu lin-nies jifhmu u jieħdu azzjoni dwar is-sostenibbiltà ambjentali. Fl-istħarriġ pubbliku, 71 % ta' dawk li wieġbu kklassifikaw l-edukazzjoni u t-taħriġ bħala l-aktar settur importanti f'dan ir-rigward, qabel il-korpi pubbliċi u l-gvernijiet (56 %), u l-miedia (34 %). L-għoti ta' opportunitajiet ta' żvilupp professjonali ta' kwalità dwar l-ambjent u s-sostenibbiltà lill-għalliema, lil min iħarreġ, lill-mexxejja taż-żgħażagħ, u lill-persunal akkademiku tqies bħala prijorità ewlenija għall-azzjoni, flimkien mat-tqegħid tas-sostenibbiltà bħala kwistjoni trasversali fil-kurrikuli u fil-programmi ta' studju. Proposta għal rakkomandazzjoni tal-Kunsill dwar l-apprendiment għas-sostenibbiltà ambjentali Qafas ta' kompetenza Ewropew dwar is-sostenibbiltà Iż-Żona Ewropea tal-Edukazzjoni GreenComp - Il-qafas Ewropew ta' kompetenza għas-sostenibbiltà dwar iċ-Ċentru tax-Xjenza Rokna tat-Tagħlim School Education Gateway eTwinning